b'\n_START_ARTICLE_\nKukkula 881:n taistelu\n_START_SECTION_\nTaistelu\n_START_PARAGRAPH_\nYhteens\xc3\xa4 12 p\xc3\xa4iv\xc3\xa4\xc3\xa4 kest\xc3\xa4neet taistelut alkoivat, kun amerikkalainen viiden hengen tiedustelupartio joutui kukkula 861:lla vietnamilaisten v\xc3\xa4ijytykseen. Amerikkalaiset vastasivat merijalkav\xc3\xa4en kahden pataljoonan hy\xc3\xb6kk\xc3\xa4yksell\xc3\xa4. Ensimm\xc3\xa4inen jalkav\xc3\xa4kihy\xc3\xb6kk\xc3\xa4ys kukkula 861:n (16\xc2\xb040\xe2\x80\xb236\xe2\x80\xb3N, 106\xc2\xb041\xe2\x80\xb213\xe2\x80\xb3E ) valtaamiseksi ep\xc3\xa4onnistui ja avuksi pyydettiin tulitukea ilmavoimilta ja tykist\xc3\xb6lt\xc3\xa4. Amerikkalaisten taktiikaksi tuli ottaa vain kevyt taistelukosketus vihollisen paikantamiseksi ja antaa 105 ja 155 mm tykkien, napalmin ja 1000 ja 2000 paunan pommien tuhota vietnamilaistukikohdat. Yhteens\xc3\xa4 pohjoisvietnamilaisten niskaan pudotettiin 1\xc2\xa0000 tonnia napalmia ja 3\xc2\xa0250 tonnia pommeja._NEWLINE_Toinen yritys kukkula 861:n haltuun ottamiseksi onnistui ja amerikkalaiset jatkoivat it\xc3\xa4\xc3\xa4n kukkuloille 881S (16\xc2\xb040\xe2\x80\xb218\xe2\x80\xb3N, 106\xc2\xb039\xe2\x80\xb245.2\xe2\x80\xb3E ) ja 881N (16\xc2\xb041\xe2\x80\xb226.5\xe2\x80\xb3N, 106\xc2\xb039\xe2\x80\xb234.5\xe2\x80\xb3E ) \xe2\x80\x93  kukkuloiden nimiss\xc3\xa4 olevat numerot viittaavat kukkulan korkeuteen metrein\xc3\xa4. Raskaasta tulivalmistelusta huolimatta korsuihin suojautuneet ja piiloutuneet vietnamilaiset olivat s\xc3\xa4ilyneet hengiss\xc3\xa4. Kukkulalle 881S edennyt etel\xc3\xa4inen amerikkalaispataljoona l\xc3\xb6ysi itsens\xc3\xa4 vietnamilaisten ymp\xc3\xa4r\xc3\xb6im\xc3\xa4n\xc3\xa4 ja menetti seuranneessa taistelussa 50 kuolleina ja 150 haavoittuneena, ennen kuin onnistui per\xc3\xa4\xc3\xa4ntym\xc3\xa4\xc3\xa4n haavoittuneet mukanaan._NEWLINE_Hy\xc3\xb6kk\xc3\xa4ys pohjoista kukkula 881N:\xc3\xa4 vastaan johti vietnamilaisten vastahy\xc3\xb6kk\xc3\xa4ykseen, jossa kuoli 28 amerikkalaista. Vaikka amerikkalaiset mattopommitusten avulla onnistuivat valtaamaan molemmat kukkulat, jatkoivat pohjoisvietnamilaiset vastahy\xc3\xb6kk\xc3\xa4yksi\xc3\xa4 amerikkalaistukikohtiin. Etel\xc3\xa4vietnamilaisten erikoisjoukkojen tukikohdan tuhonneessa hy\xc3\xb6kk\xc3\xa4yksess\xc3\xa4 kuoli 39, mukaan lukien kaksi amerikkalaista._NEWLINE_Kukkula 881:n taistelu toi esiin amerikkalaisten uuden M16-rynn\xc3\xa4kk\xc3\xb6kiv\xc3\xa4\xc3\xa4rin \xc3\xa4\xc3\xa4rimm\xc3\xa4isen ep\xc3\xa4luotettavuuden. Kun taistelukentt\xc3\xa4\xc3\xa4 raivattiin amerikkalaisruumiista, ilmeni ett\xc3\xa4 useat amerikkalaissotilaat olivat kuolleet jumittunut tai purettu ase ja esiin otetut puhdistusv\xc3\xa4lineet vierell\xc3\xa4\xc3\xa4n.'